Majorová Garstková, Jana, poslankyňa NR SR (2020-04-28):
Vážený pán predsedajúci, vážení páni ministri, vážené kolegyne, kolegovia, v prvom rade mi dovoľte poďakovať vláde Slovenskej republiky za konštruktívne spracovanie Programového vyhlásenia vlády, zvlášť v oblasti regionálneho rozvoja, ktorého zmyslom je rast kvality života obyvateľov súvisiaci s dynamickým sociálno-ekonomickým rastom, zvyšujúcou sa úrovňou sociálnej súdržnosti a solidárnosti. Hneď v úvode sa spomína jeden z cieľov vlády, konkrétne zníženie regionálnych rozdielov. Vláda Slovenskej republiky chce aktívne zrealizovať opatrenia pre zvýšenie motivácie obyvateľov zostať v regióne, vytvorí špecifické lokálne podporné programy pre zvýšenie zamestnateľnosti a zamestnanosti, vytvorí systém zvýhodnenia začínajúcich podnikateľov v zaostalých a vysídľujúcich sa regiónoch. Jednou z priorít tejto vlády je podstatne skvalitniť dopravnú dostupnosť v regiónoch, nedostatočná infraštruktúra je mnohokrát veľkou brzdou pri nerovnomernom rozvoji regiónov. S akcentom na podporu a rozvoj najmenej rozvinutých regiónov, samozrejme, so zohľadnením potenciálu a špecifík regiónov vláda Slovenskej republiky vypracuje stratégiu rozvoja regiónov. Aktívnou medzirezortnou koordináciou taktiež sústredí podporu regiónov s vysokým a málo využitým potenciálom pre cestovný ruch. Osobne považujem podporu domáceho cestovného ruchu za jeden z najdôležitejších pilierov rastu ekonomiky, ktorý podporí kvalitu života obyvateľov aj v najmenej rozvinutých regiónoch. Kvalitná propagácia Slovenska doma a v zahraničí, zlepšenie rozpoznateľnosti Slovenska ako atraktívnej dovolenkovej destinácie, ako aj podpora tvorby nových produktov cestovného ruchu tu roky bola nedostatočná. Táto vláda si dáva za cieľ naštartovať dopyt po službách v cestovnom ruchu s využitím marketingových a propagačných aktivít štátu a organizácii cestovného ruchu, aby sa zvýšil počet turistov v slovenských zariadeniach cestovného ruchu. Vláda vníma regionálny rozvoj a podporu najmenej rozvinutých regiónov ako jednu z kľúčových oblastí, čo deklaruje aj vznikom ministerstva investícií, regionálna rozvoja a informatizácie. Vnímam to pozitívne, že ako členka výboru pre verejnú správu a regionálny rozvoj budem môcť prispievať poznatkami aj z regiónu, z ktorého pochádzam, ktorý patrí tiež medzi najmenej rozvinuté regióny Slovenska. Podľa môjho názoru sa pri odstraňovaní zaostávania najmenej rozvinutých okresov a odstraňovaní regionálnych rozdielov a problémov musí myslieť na obraz dopravy, pretože kvalitná dopravná infraštruktúra je základným predpokladom prílevu investícií. V predchádzajúcom období bol prijatý Akčný plán na odstránenie zaostávania najmenej rozvinutých okresov. Podarilo sa vďaka priaznivému ekonomickému vývoju vytvoriť isté množstvo pracovných miest v najmenej rozvinutých okresoch, ale aj tak z môjho pohľadu nebol naplno využitý možný potenciál a nemyslím si, že zaostávanie regiónu sa vyrieši prerábkou obecných budov, rekonštrukciou sociálnych zariadení, dostavbou zdravotných stredísk, výstavbou športových hál pre samosprávy. To mi pripadá, ako by sa realizovali činnosti starostov a primátorov jednotlivých samospráv, a nie regionálny rozvoj. Nemyslím si, že akčné plány NRO sú v súčasnosti nastavené vhodným a priamym spôsobom na ich skutočný potenciál a napĺňanie týchto aktivít. Z tohto hľadiska sa ako členka výboru pre verejnú správu a regionálny rozvoj budem aktívne podieľať, aby sme skutočné problémy NRO zmenili. To znamená prehodnotiť skutočný prínos sociálnych podnikov a sústrediť sa aj na inú možnosť možného hospodárskeho rozvoja regiónu, a to propagáciou a tvorbou produktov cestovného ruchu, kde, ako vieme, je jedna z najvyšších pridaných hodnôt v podobe nenávratnosti investícií. Pre vytvorenie dlhodobo udržateľného rozvoja je potrebné zamerať sa na vzdelávanie potrebnej pracovnej sily a zapojiť aj tých, ktorí doteraz nepracovali, zlepšiť dostupnosť regiónov a ich infraštruktúru, stimulovať príchod investorov z interného, ako aj externého prostredia, riešiť a prioritizovať projekty na základe ich pridanej hodnoty a možného dlhodobého udržania v zdravom podnikateľskom prostredí. Budem hlasovať za programové vyhlásenie vlády. Na jeho tvorbe prvýkrát participovali aj občania Slovenskej republiky. Prajem vláde Slovenskej republiky, aby sa jej podarilo plniť toto programové vyhlásenie. Ďakujem pekne za pozornosť. (Potlesk.)